b'\n_START_ARTICLE_\nNatura 2000-omr\xc3\xa5de nr. 84 Kallesm\xc3\xa6rsk Hede, Gr\xc3\xa6rup Langs\xc3\xb8, Fiils\xc3\xb8 og K\xc3\xa6rg\xc3\xa5rd Klitplantage\n_START_SECTION_\nBeskrivelse\n_START_PARAGRAPH_\nOmr\xc3\xa5det domineres af typer af klitter, som klithede, klitlavninger og klits\xc3\xb8er i et klitb\xc3\xa6lte, p\xc3\xa5 10 km i l\xc3\xa6ngden og 6-10 km i bredden. Bag de yderste kystklitter findes de st\xc3\xb8rre klitheder, herunder Kallesm\xc3\xa6rsk Hede, S\xc3\xb8lager Hede, B\xc3\xb8rsmose Hede og Fils\xc3\xb8 Hede. I den sydlige del af omr\xc3\xa5det ligger Oksb\xc3\xb8l Skyde- og \xc3\x98velsesterr\xc3\xa6n, og her findes en del tidligere landbrugsomr\xc3\xa5der, n\xc3\xa6ringsfattige s\xc3\xb8er og v\xc3\xa5domr\xc3\xa5der. L\xc3\xa6ngst mod nord i beskyttelsesomr\xc3\xa5det ligger den tidligere afvandede, men nu genskabte Fils\xc3\xb8, der nu er en lavvandet s\xc3\xb8, omgivet af k\xc3\xa6r-, hede- og klitomr\xc3\xa5der, og er Sydjyllands st\xc3\xb8rste s\xc3\xb8._NEWLINE_Ud over Fils\xc3\xb8 ligger i omr\xc3\xa5det s\xc3\xb8erne Grovs\xc3\xb8 p\xc3\xa5 5,6 ha, Gr\xc3\xa6rup Langs\xc3\xb8 p\xc3\xa5 33 ha, Holm S\xc3\xb8 p\xc3\xa5 12 ha, Tanes\xc3\xb8 p\xc3\xa5 28 ha, Selager S\xc3\xb8 p\xc3\xa5 6,4 ha og S\xc3\xb8vigsund S\xc3\xb8 p\xc3\xa5 22,9 ha.\n_START_SECTION_\nFredninger\n_START_PARAGRAPH_\nGodt halvdelen af omr\xc3\xa5dets natur er desuden omfattet af naturbeskyttelseslovens \xc2\xa7 3, ligesom zonen langs kysten er under klitfredning og er omfattet af naturbeskyttelseslovens \xc2\xa7 8._NEWLINE_Den nordlige del af omr\xc3\xa5det, nord og vest for Fils\xc3\xb8 er en del af naturfredningen K\xc3\xa6rg\xc3\xa5rd Klitplantage og Fiil S\xc3\xb8 fra 1958 .\n_START_SECTION_\nVidere forl\xc3\xb8b\n_START_PARAGRAPH_\nNatura 2000-planen blev vedtaget i 2011, hvorefter kommunalbestyrelserne og Naturstyrelsen udarbejdede bindende handleplaner for gennemf\xc3\xb8relsen af planen. Planen videref\xc3\xb8res og videreudvikles i anden planperiode 2016-21. Natura 2000-omr\xc3\xa5det ligger i Varde Kommune, og naturplanen koordineres med vandplanerne for 1.10 Hovedvandopland Vadehavet, Vesterhavet samt 1.8 Ringk\xc3\xb8bing Fjord.'